Budaj, Ján, minister životného prostredia SR (2020-11-25):
Ďakujem pekne ešte raz, pán predsedajúci, dámy a páni, to, čo predkladám, je veľmi malá novela, ale je pre túto chvíľu dôležitá, pretože envirofond rozširuje možnosti podpory miest a obcí o novú komoditu, a to je triedenie kuchynského odpadu. Na rokovanie Národnej rady preto predkladám vládny návrh zákona, ktorým sa mení a dopĺňa zákon 329/2018 Z. z. o poplatkoch za uloženie odpadov a o zmene a doplnení zákona 587/2004 Z. z. o Environmentálnom fonde a o zmene a doplnení niektorých zákonov v znení neskorších predpisov v znení zákona č. 111/2019 Z. z. Účelom návrhu zákona je, ako už som spomenul, doplnenie nového príspevku, ktorý Environmentálny fond bude môcť po vašom schválení poskytnúť každej obci, ktorá si splní zákonom ustanovené podmienky. V tomto prípade pribúdajú k nim podmienky, že triediť kuchynský odpad. Od 1. januára 2021 budú musieť obce, ktoré si uplatňovali výnimku z dôvodu ekonomickej neúnosnosti, začať so zavádzaním a zabezpečovaním triedeného odpadu – biologicky rozložiteľného kuchynského odpadu z domácnosti. Ja som tu už predkladal tento zákon a snažil som sa vtedy vysvetliť, že naša pôda je dlhé roky ošetrovaná už iba chemickými látkami a po významnom ústupe živočíšnej výroby s nedostatkom živín môže byť vlastne zachraňovaná tým, keď tie potraviny, ktoré my, žiaľ, kupujeme v nadbytku a ešte s väčšou rozšafnosťou ich potom vyhadzujeme do koša, keď tieto potraviny ich rozložiteľné a najme ich biologické súčasti sa stanú budúcim humusom, ktorý využijeme na hnojenie pôdy. Nehovoriac, že, samozrejme, ide o veľmi kľúčový, kľúčovú šancu znížiť množstvo odpadov, pretože ak tieto odpady tvoria prinajmenej polovicu zo zmesového odpadu, keď odrátame separované zložky, tak je vám jasné, že ide o veľmi významné zníženie množstva toho, čo sa tzv. skládkuje, čo ide len teraz do zmesového odpadu, ktorý častokrát je iba zakopávaný. Ako už som zmienil teda od 1. januára 2021 začína nábeh triedenia biologického odpadu. Je potrebné zdôrazniť, že nakoľko vykonávacia vyhláška č. 371/2015 ustanovuje nové požiadavky na vykonávanie triedeného zberu biologicky rozložiteľných komunálnych odpadov vrátane kuchynského odpadu z domácnosti, čiže táto tiež zároveň ustanovuje polročné prechodné obdobie v požiadavke donáškovej vzdialenosti a ročné prechodné obdobie na zosúladenie s týmito novými požiadavkami. Cieľom návrhu zákona je vytvoriť taký finančný mechanizmus na prerozdeľovanie existujúcich príjmov z poplatkov za uloženie odpadov na skládky odpadov a na odkaliská, aby mohli byť podporené aj tie obce, ktoré majú zavedené a zabezpečené vykonávanie triedeného zberu biologicky rozložiteľných kuchynských odpadov z domácností. Ešte raz jednoduchšie, lebo cítim, že je to dosť komplikovaná veta. Dnes obce prispievajú do fondu, do envirofondu na uzavretý účet z dôvodu, že skládkujú odpady. Že majú skládky alebo odovzdávajú odpady na skládky, že ich nevedia zhodnotiť. Čím viac odovzdávajú na skládky, tým je tento poplatok väčší. Na druhej strane sa ten poplatok, samozrejme, prerozdeľuje priamo medzi obce a získavali z neho doteraz najmä obce, ktoré strpeli tie skládky, zaťažovali ich chotár, ďalej obce, cez ktoré sa tie skládky vozili, a ešte niektoré podobné prípady, ktoré boli povšimnutia hodné, aby si zaslúžili príspevok z tohto fondu. Teraz sa z toho fondu môže prispieť, keď to schválite, aj na obce, ktoré už začali so zberom biologicky rozložiteľných kuchynských odpadov z domácností. Môžu ich teda použiť na účely tohto triedeného zberu a tiež na účely zhodnotenia toho kuchynského odpadu. Touto finančnou podporou by sa malo zlepšiť nakladanie s biologicky rozložiteľným kuchynským odpadom z domácností a následne aj dosiahnutie cieľov, ktoré sú pre Slovenskú republiku záväzné aj napríklad z pohľadu záväzkov voči Európskej únii. To znamená, zvýšenie separácie. V separácii sme mali už na začiatku tohto roku dosiahnuť 50 % separovania odpadov, nedosiahli sme, žiaľ, ani 40. To je jeden z dôvodov, ale hlavný dôvod je, že chceme mať krajinu v poriadku, chceme mať polia, ktoré využijú to plytvanie s potravinami a nakoniec sa z toho plytvania predsa len stane čosi zmysluplné a čosi, čo bude vracať živiny do pôdy. Návrh zákona je v súlade s právom Európskej únie, Ústavou Slovenskej republiky a ostatnými zákonmi, ako aj medzinárodnými zmluvami. Vážený pán predseda, vážené panie poslankyne, vážení páni poslanci, verím, že predložený vládny návrh zákona schválite.